Ioannes Episcopus servus servorum Dei, ad perpetuam Rei memoriam. Promptum ac benevolum libenter illis favorem impendimus, in quorum habetur desideriis, ut sub Religionis habitu devotè Domino famulantes mereantur gloriam perpetuæ Claritatis. Sanè petitio pro parte dictorum filiorum Abbatis et conventus Monasterii Cluniacensis, Matisconensis Diœcesis, nobis exhibita continebat quod, licèt tam ipsi, quam illi, qui eos præcesserunt hactenus in Monasterio prædicto, necnon aliis Regularibus locis Cluniacensis Ordinis, Monachi, sive professores etiam à tanto tempore, cujus contrarii memoria non extat, Dominicis, et aliis, quibus ab Ecclesia ejus Carnium interdictus non existit, diebus quibuscumque, refectionis causa Potagium eum carnibus præparatum, sive decoctum; et etiam unum potagium vulgariter nuncupatum cibum calidum, de carnibus, et ovis, et pane confectum comedere consueverit in Refectoriis Monasterii, ac locorum prædictorum: Nonnulli tamen ex Monachis et fratribus ipsis sibi in hoc scrupulum conscientiæ formant, quasi illud obviet dicti Ordinis Regularibus institutis. Quare pro parte eorumdem Abbatis, et conventus nobis fuit humiliter supplicatum, ut super hoc ipsis, ac eisdem Monachis, et fratribus salubriter consulere, atque providere de bonitate Apostolica dignaremur. Nos itaque hujusmodi supplicationibus inclinati consuetudinem prædictam, sicuti in Monasterio, et aliis locis hujusmodi tamdiu observata extitit, ut præfertur, dummodò esus carnium hujusmodi Monachis et fratribus ipsis, aut eorum alicui specialiter non fuerit interdictus, auctoritate Apostolica tenore præsentium approbamus. Nulli ergo, etc. Datum apud sanctum Antonium extrà Muros Florentinenses VIII. Kalendas Octobris, Pontificatus nostri anno IV.